Varusmiesliitto vaatii varusmiehille parempaa hygieniaa. Arkistokuva. Kuva: Petri Hakkarainen

Varusmiesliitto ärisee armeijan aloittaneiden varusmiesten alushousuista. Liitto sanoo, että varusmiehiltä kantautuvien viestien mukaan pisimmät tauot pyykinvaihtojen välillä ovat venyneet jopa kolmen viikon mittaisiksi.

– On aivan käsittämätöntä, että varusmiehille ei pystytä takaamaan puhtaita vaatteita. Tällaisista asioista ei pitäisi joutua huomauttamaan, Varusmiesliiton puheenjohtaja Henrik Vuornos sanoo.

Puolustusvoimissa ihmetellään Varusmiesliiton väitteitä. Maavoimien esikunnasta kerrotaan Kalevalle, että pyykinvaihto kuuluu viikko-ohjelmaan eikä se ole edes vapaaehtoista, vaan kuuluu palvelukseen.

– Jos ei pääse syystä tai toisesta sillä kertaa viikolla, kun tämä palvelustapahtuma on, ihan satavarmasti sellainen mahdollisuus järjestetään, huoltojärjestelmän ohjaussektorin johtaja, everstiluutnantti Jussi Niskakoski sanoo.

Liiton mukaan erityisesti tilanteissa, joissa varusmiehille on osunut pitkiä maastoharjoituksia, pyykinvaihtoajat ovat voineet olla pitkiä.

Varusmiesliiton mielestä maastoharjoitukset eivät ole riittävä syy vaihdon väliin jättämiselle.

– Kriisitilanteessa varusvaihto ei tapahdu varusvarastolla, vaan pyykinvaihto suoritetaan paikan päällä maastossa mahdollisimman lähellä joukkoja. Varusvaihtojen suorittaminen myös maasto-olosuhteissa olisi erittäin hyvää harjoitusta huoltojoukoille,Vuornos toteaa.

Vuornos vaatii, että varusmiehille taataan mahdollisuus henkilökohtaiseen hygieniaan.

Puolustusvoimat kaipaa yksilöintiä

Everstiluutnantti Niskakoski sanoo, että viikko-ohjelmaan kuuluva pyykinvaihto voi jäädä väliin esimerkiksi vastaanottokäynnin vuoksi.

Esimiehet eivät Niskakosken mukaan voi huolehtia erikseen jokaisesta varusmiehestä, että nämä käyvät myöhemmin pyykinvaihdossa, vaan varusmiehen on otettava vastuuta itse.

– Sen verran pitää saada suutaan auki, Niskakoski toteaa.

Niskakosken mukaan Varusmiesliiton väitteiden totuudenmukaisuutta on vaikea selvittää ennen kuin on yksilöity, missä joukko-osastossa mahdollisia väärinkäytöksiä on ollut.

Heinäkuussa varusmiespalvelukseen astui 12 500 uutta alokasta.